**Likumprojekta "Grozījumi Kredītiestāžu un ieguldījumu brokeru sabiedrību darbības atjaunošanas un noregulējuma likumā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Likumprojekts "Grozījumi Kredītiestāžu un ieguldījumu brokeru sabiedrību darbības atjaunošanas un noregulējuma likumā" (turpmāk – likumprojekts) ir izstrādāts, lai nodrošinātu Vienotā noregulējuma regulas[[1]](#footnote-2)\* praktisko piemērošanu, saskaņojot tās regulējumu ar Kredītiestāžu un ieguldījumu brokeru sabiedrību darbības atjaunošanas un noregulējuma likuma (turpmāk – likums) prasībām. Tāpat likumprojekts izstrādāts, pārskatot spēkā esošās likuma prasības un veicot tiesiskā regulējuma pilnveidošanu, lai padarītu to skaidrāku tiesību normas piemērotājiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojektā ietvertos grozījumus var iedalīt divās grupās: grozījumi, kas saistīti ar Vienotā noregulējuma regulas piemērošanu, un citi grozījumi, kas nav saistīti ar Eiropas Savienības tiesību aktu ieviešanu vai piemērošanas nodrošināšanu, bet attiecas vienīgi uz likuma pilnveidošanu, padarot tā regulējumu skaidrāku tiesību normas piemērotājiem.  1. Vienotā noregulējuma regulas praktiskās piemērošanas nodrošināšana.  Sākot ar 2016.gada 1.janvāri Latvijai ir piemērojama Eiropas Parlamenta un Padomes regula Nr.806/2014 (2014.gada 15.jūlijs), ar ko izveido vienādus noteikumus un vienotu procedūru kredītiestāžu un noteiktu ieguldījumu brokeru sabiedrību noregulējumam, izmantojot vienotu noregulējuma mehānismu un vienotu noregulējuma fondu, un groza Regulu (ES Nr.1093/2010) (turpmāk – SRM regula).  SRM regulas 7.panta 2.punkta a) apakšpunkts paredz, ka Vienotā noregulējuma valde ir atbildīga par noregulējumu plānu izstrādi un visu ar noregulējumu saistīto lēmumu pieņemšanu attiecībā uz visām nozīmīgajām kredītiestādēm un kredītiestāžu grupām, kas ir pakļautas Eiropas Centrālās Bankas uzraudzībai, bet atbildību par pārējām kredītiestādēm saglabā nacionālā noregulējuma iestāde, kas Latvijā saskaņā ar Kredītiestāžu un ieguldījumu brokeru sabiedrību darbības atjaunošanas un noregulējuma likumu (turpmāk – Likums) ir Finanšu un kapitāla tirgus komisija. Atbilstoši Eiropas Centrālās bankas mājas lapā publicētajai informācijai nozīmīgo kredītiestāžu sarakstā iekļautas AS ABLV Bank, AS SEB Banka un AS Swedbank.  Savukārt SRM regulas 7.panta 2.punkta b) apakšpunkts paredz, ka Vienotā noregulējuma valde ir atbildīga arī par noregulējumu plānu izstrādi un visu ar noregulējumu saistīto lēmumu pieņemšanu attiecībā uz visām grupām, kas veic pārrobežu darbību. Līdz ar to papildus iepriekš minētām trīs kredītiestādēm, kas ir pakļautas Eiropas Centrālās bankas uzraudzībai, Vienotā noregulējuma valde sākot ar 2016.gadu ir atbildīga arī par noregulējuma plānu izstrādi un visu ar noregulējumu saistīto lēmumu pieņemšanu attiecībā uz grupu, kas uzskatāma atbilstoši regulas nosacījumiem un veic pārrobežu darbību.  Vienlaikus SRM regulas 7.panta 5.punkts paredz, ka iesaistītās dalībvalstis var nolemt, ka Vienotā noregulējuma valde īsteno visas attiecīgās pilnvaras un pienākumus attiecībā uz vienībām un grupām, kas nav minētas SRM regulas 2.punktā, bet veic uzņēmējdarbību to teritorijā. Dalībvalstis, kuras plāno izmantot šo iespēju, to attiecīgi arī paziņo Vienotā noregulējuma valdei un Eiropas Komisijai. Paziņojums ir spēkā no dienas, kad tas publicēts Eiropas Savienības Oficiālajā vēstnesī.  Ņemot vērā regulā noteiktās izvēles iespējas, Finanšu ministrija sadarbībā ar Latvijas Banku un Finanšu un kapitāla tirgus komisiju ir izvērtējusi šīs izvēles izmantošanas iespēju, secinot, ka Vienotajai noregulējuma valdei ir uzticēta atbildība par nozīmīgāko kredītiestāžu noregulējumu visā eiro zonā, līdz ar to tai būs iespējams uzkrāt plašāku starptautisko pieredzi kredītiestāžu noregulējumā un lielākas iespējas pilnveidot noregulējuma instrumentu piemērošanas praksi. Tā kā nepieciešamība pēc kredītiestāžu noregulējuma katrā individuālā eiro zonas dalībvalstī ir salīdzinoši neregulāra, tad noregulējuma funkcijas lielāka centralizēšana eiro zonā būtu efektīvāka no darbaspēka resursu plānošanas viedokļa. Ņemot vērā aizvadītās finanšu krīzes sniegto pieredzi, noregulējuma noteikumu saskaņošana, kā arī to vienota piemērošana ir bijis viens no svarīgākajiem mērķiem, uz kura sasniegšanu tikušas vērstas pēdējo gadu vērienīgās finanšu sektora reformas Eiropā, nolūkā sekmēt finanšu stabilitāti, stiprināt eiro zonu un radīt pamatu ekonomikas ilgtspējīgai attīstībai. Vienotās noregulējuma valdes atbildības tvēruma paplašināšana mazinātu atšķirīgas noregulējuma piemērošanas prakses risku un tādējādi sekmētu šī mērķa sasniegšanu, kā arī jau šobrīd Latvijai kā vienotā noregulējuma mehānisma dalībvalstij ir pienākums veikt iemaksas Vienotā noregulējuma fondā, līdz ar to ar noregulējumu saistītā finansējuma pieejamība tiek nodrošināta centralizēti. Tādejādi likumprojektā Vienotajai noregulējuma valdei tiek nodotas noregulējuma iestādes funkcijas attiecībā uz tām kredītiestādēm, kas nav ietvertas SRM regulas 7.panta 2.punkta tvērumā, bet veic uzņēmējdarbību Latvijas teritorijā.  Papildus, atbilstoši tieši piemērojamam SRM regulā paredzētajam regulējumam ir precizēts likuma regulējums par nacionālās noregulējuma iestādes kompetenci kredītiestāžu veikto iemaksu apkopošanai un attiecībā uz kredītiestāžu veikto iemaksu līdzekļu pārvaldīšanu (Vienotā noregulējuma regulā noteiktajā apmērā) ar mērķi tās tālāk ieskaitīt vienotajā noregulējuma fondā (precizēts likuma 121.pants). No likuma regulējuma tiek izslēgtas prasības, kas dublē Vienotā noregulējuma regulā noteiktās vienotajā noregulējuma fondā veicamās iemaksas apmēru un to administrēšanas kārtību (izslēgti likuma 122., 123., 124., 125. un 126.pants).    2. Citi grozījumi, kas nav saistīti ar Eiropas Savienības tiesību aktu ieviešanu vai piemērošanas nodrošināšanu.  2.1. Likumā lietotās terminoloģijas precizēšana. Ar likumprojekta regulējumu no likuma 1.pantā ietvertajām definīcijām tiek izslēgts termins "agrīnās intervences pasākumi", jo minētā termina saturiskā būtība iekļauta likuma tekstā, VI nodaļā “Agrīnās intervences pasākumi”, lai, salīdzinoši ar likuma tekstu izslēgtu pretrunīgu likuma 1.panta pirmās daļas 1.apakšpunktā ietvertā termina lietojumu.  Ievērojot konsekventu terminoloģijas lietojumu, lai visā likuma tekstā tiktu lietots termins "Eiropas Savienības mātes (meitas) iestāde", ir precizēti vairāki likuma panti, kuros tiek lietots neatbilstošs termins – "dalībvalsts mātes (meitas) iestāde". Tāpat, ievērojot konsekventu terminoloģijas lietojumu, ir veikti grozījumi likuma regulējumā attiecībā uz termina "minimālās pašu kapitāla un atbilstīgo saistību prasības" lietojumu.  Likuma 1.panta pirmās daļas 23.punktā lietotais termins "iestāde" izstrādāts, sākotnēji ieviešot *Eiropas Parlamenta un Padomes 2014. gada 15. maija direktīvas 2014/59/ES, ar ko izveido kredītiestāžu un ieguldījumu brokeru sabiedrību atveseļošanas un noregulējuma režīmu un groza Padomes Direktīvu 82/891/EEK un Eiropas Parlamenta un Padomes Direktīvas 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/ES, 2012/30/ES un 2013/36/ES, un Eiropas Parlamenta un Padomes Regulas (ES) Nr. 1093/2010 un (ES) Nr. 648/2012* 2.panta 1.punktu, kura prasības attiecībā uz termina "ieguldījumu brokeru sabiedrība" netieši atsaucās uz ieguldījumu brokeru sabiedrību *Eiropas Parlamenta un Padomes 2013.gada 26.jūnija direktīvas 2013/36/ES par piekļuvi kredītiestāžu darbībai un kredītiestāžu un ieguldījumu brokeru sabiedrību prudenciālo uzraudzību, ar ko groza Direktīvu 2002/87/EK un atceļ Direktīvas 2006/48/EK un 2006/49/EK* noteikta veida prasībām, kas iestrādātas Finanšu instrumentu tirgus likumā. Līdz ar to skaidrības nodrošināšanai 1.panta pirmās daļas 23.punktā precizēta atsauce uz attiecīgajam Finanšu instrumentu tirgus likuma prasībām.  Lai labāk atspoguļotu likuma normās ietvertā regulējuma būtību, ir veikti grozījumi likuma 107., 110., 111., 112., 113. un 114.pantā, aizstājot jēdzienu "grupas noregulējuma plāns" ar "grupas noregulējuma īstenošanas plāns", tādējādi no likuma regulējama izriet, ka minētajos gadījumos sākotnējais noregulējuma plāns ir ticis precizēts atbilstoši tā piemērošanas pasākumiem.  2.2. Likuma regulējuma pilnveide.  Izstrādāti precizējumi likuma 11.pantā attiecībā uz iestādei sniedzamo informāciju par Komisijas izstrādāto noregulējuma plānu, jo līdz šim šāds pienākums likuma regulējumā nebija nostiprināts.  Likuma 14.pants papildināts ar pienākumu Komisijai izstrādāt un uzturēt noregulējuma plānu, sadarbojoties ar citām noregulējuma iestādēm, jo līdz šim varēja pastāvēt šāda situācija, taču netika paredzēts attiecīgs Komisijas pienākums sadarboties informācijas apmaiņas ietvaros.  Pārskatot likuma regulējumu, secināts, ka likums satur nepilnīgu regulējumu, vairākos gadījumos noteiktu pienākumu veikšanu attiecinot tikai uz finanšu sabiedrībām, kaut arī pēc likuma regulējuma būtības šāds pienākums būtu attiecināms arī uz iestādēm. Līdz ar to likumprojektā ietverti grozījumi, kas paredz noteiktu pienākumu veikšanu attiecināt arī uz iestādēm.  Veikti grozījumi likuma normās, kas attiecas uz grupas finansiālā atbalsta piemērošanu. Spēkā esošajā regulējumā netika paredzētas Komisijas tiesības izteikt iebildumus pret grupas finansiālā atbalsta sniegšanu, ja tas neatbilst tā saņemšanas nosacījumiem. Līdz ar to attiecīgi papildināts likuma 25.pants, iekļaujot Komisijas tiesības aizliegt slēgt līgumu par grupas finansiālā atbalsta sniegšanu. Vienlaikus veikti redakcionāli precizējumi arī likuma 27. un 28.pantā, precizējot finansiālā atbalsta piešķiršanas kārtību.  Likuma 39.pants satur nosacījumus, kuriem iestājoties iestāde var tikt uzskatīta par noregulējamu. Taču minētajā pantā tika konstatēta nepieciešamība veikt precizējumus, ka, lemjot par valsts atbalsta piešķiršanu noregulējuma ietvaros, to var piešķirt vienīgi tām iestādēm, kuras nav atzītas par maksātnespējīgām. Tāpat ir nepieciešams precizēt likuma 39.pantu, lai uzsvērtu, ka, konstatējot iestādes atbilstību noregulējuma nosacījumiem, Komisijai kā nacionālajai noregulējuma iestādei ir jāizvērtē divu iespējamo lēmumu pieņemšana, proti, vai pieņemt lēmumu par noregulējuma darbību piemērošanu attiecībā uz iestādi vai pieņemt lēmumu uzsākt iestādes maksātnespējas procesu. Savukārt, pieņemot lēmumu par iestādes maksātnespējas procesa uzsākšanu, Komisijai kā nacionālajai noregulējuma iestādei būtu jāpamato, kāpēc attiecībā uz iestādi nav lietderīgi piemērot noregulējuma darbības.  No spēkā esošā likuma 43.panta redakcijas tiesību normas piemērotājiem nebija viennozīmīga priekšstata par to, ka norakstīšanas vai konvertēšanas tiesības Komisija kā nacionālā noregulējuma iestāde ir tiesīga īstenot arī pirms viena vai vairāku noregulējuma instrumentu piemērošanas. Līdz ar to ir veikti attiecīgi grozījumi likuma 43.pantā. Tāpat likuma 43.pantā ir veikti redakcionāli grozījumi un noteikts, ka, piemērojot noregulējuma instrumentu, īstenojot noregulējuma tiesības vai piemērojot papildu finanšu stabilizācijas instrumentus, nav piemērojamas maksātnespējas procesu reglamentējošajos normatīvajos aktos noteiktās kreditoru tiesības apstrīdēt pieņemtos lēmumus, kas aizskar kreditoru intereses. Līdz šim minētajā normā tika ietverta atsauce vienīgi uz lēmumu apstrīdēšanu maksātnespējas procesa ietvaros.  Attiecībā uz uzņēmuma pārdošanas instrumenta piemērošanu ir veikti grozījumi likuma 48. un 50.pantā, saskaņojot minēto normu redakcijas attiecībā uz to, ka nodotās akcijas, citus īpašumtiesību instrumentus, aktīvus, tiesības vai saistības var nodot atpakaļ to sākotnējiem akcionāriem vai citu īpašumtiesību instrumentu turētājiem, ja šāda iespēja ir bijusi paredzēta, īstenojot nodošanu, vai ja nodotas tādas akcijas vai tādi citi īpašumtiesību instrumenti, aktīvi, tiesības vai saistības, kuru nodošana netika paredzēta līgumā, un šīm personām ir pienākums tos pieņemt.  Saskatot objektīvu nepieciešamību pagarināt termiņu, kādā Komisijai kā nacionālajai noregulējuma iestādei un līgumslēdzējai pusei (darījuma partnerim), kas ir noslēgusi jebkāda veida līgumu ar noregulējamo iestādi, ir tiesības uz laiku apturēt līguma uzteikuma tiesības, tas pagarināts no termiņa "no paziņojuma par apturēšanu publicēšanas dienas līdz tās pašas dienas pusnaktij" līdz termiņam "no paziņojuma par apturēšanu publicēšanas dienas līdz nākamās darbdienas pusnaktij". Līdz ar to ir veikti attiecīgi grozījumi likuma 91., 92. un 93.pantā.  Ar likumprojekta 48.pantu paredzēts izdarīt grozījumus likuma 105.panta pirmās daļas 4.punktā, pēc vārdiem “īpašumtiesību instrumentu saņēmēji” papildinot ar vārdiem “vai potenciālie saņēmēji”. Ar terminu “vai potenciālie saņēmēji” likuma 105.panta pirmās daļas 4.punktu nepieciešams papildināt, lai nodrošinātu, ka tādu trešo personu rīcībā, kas, iespējams, tiktu iesaistīti noregulējuma darbību veikšanā (piemēram, pārņemtu aktīvus), tiek piemēroti ierobežojumi un rīcība ar noregulējuma darbību veikšanā iegūto informāciju, to attiecinot arī uz šīm trešajām personām, definējot tās kā potenciālos īpašumtiesību saņēmējus.  2.3. Citi redakcionāli grozījumi, kas pēc būtības nemaina likuma regulējumu  Likumā tiek veikti vairāki grozījumi, kas precizē vārdu lietojumu, aizstājot vienu vārdu ar citu, kas labāk atspoguļo likuma regulējuma būtību, kā arī precizēts IV nodaļas nosaukums, lai tas pēc būtības atbilstu nodaļā ietvertā regulējuma saturam.  Tāpat veikta virkne redakcionālu grozījumu likuma XI nodaļā "Iekšējās rekapitalizācijas instruments", XII nodaļā "Kapitāla instrumentu norakstīšana un konvertēšana", XIV nodaļā "Noregulējuma tiesības" un XV nodaļā "Aizsardzības pasākumi", precizējot likumā lietotās atsauces uz atbilstošajiem likuma pantiem, mainot palīgteikumu saikļus, kā arī veicot tādus redakcionālus precizējumus, kas padara skaidrāku likuma normā ietvertā regulējuma būtību tiesību normas piemērotājiem. |
| 3. | Projekta izstrādē iesaistītās institūcijas | Finanšu ministrija. |
| 4. | Cita informācija | Nav. |

***II un III sadaļa – Likumprojekts šo jomu neskar.***

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nav. |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |  |  |
| --- | --- | --- |
| V. Tiesību akta projekta atbilstība Latvijas Republikas starptautiskajām saistībām | | |
| 1. | Saistības pret Eiropas Savienību | Ar likumprojektu nacionālajā normatīvajā regulējumā tiek nodrošināta *Eiropas Parlamenta un Padomes 2014.gada 15.jūlija regulā (ES) Nr.806/2014, ar ko izveido vienādus noteikumus un vienotu procedūru kredītiestāžu un noteiktu ieguldījumu brokeru sabiedrību noregulējumam, izmantojot vienotu noregulējuma mehānismu un vienotu noregulējuma fondu, un groza Regulu (ES) Nr.1093/2010,* ietvertā regulējuma piemērošana. |
| 2. | Citas starptautiskās saistības | *Projekts šo jomu neskar.* |
| 3. | Cita informācija | *Projekts šo jomu neskar.* |

|  |  |  |  |
| --- | --- | --- | --- |
| 1. tabula  Tiesību akta projekta atbilstība ES tiesību aktiem | | | |
| Eiropas Parlamenta un Padomes 2014.gada 15.jūlija regula (ES) Nr.806/2014, ar ko izveido vienādus noteikumus un vienotu procedūru kredītiestāžu un noteiktu ieguldījumu brokeru sabiedrību noregulējumam, izmantojot vienotu noregulējuma mehānismu un vienotu noregulējuma fondu, un groza Regulu (ES) Nr.1093/2010 |  | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, - sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā. | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, - norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 5.pants | Likumprojekta 1.pantā ietvertais likuma 1.panta pirmās daļas 52 punkts,  likumprojekta 14.pantā ietvertais 23. 1 pants | Tiek nodrošināta regulējuma piemērošana pilnībā | Neparedz stingrākas prasības |
| 7.panta 3.punkts | Likumprojekta 2.pants | Tiek nodrošināta regulējuma piemērošana pilnībā | Neparedz stingrākas prasības |
| 7.panta 3.punkts | Likumprojekta 3.pants | Tiek nodrošināta regulējuma piemērošana pilnībā | Neparedz stingrākas prasības |
| 13.pants un 29.pants | Likumprojekta 13.pants | Tiek nodrošināta regulējuma piemērošana pilnībā | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | Nav attiecināms, jo Eiropas Parlamenta un Padomes 2014.gada 15.jūlija regula (ES) Nr.806/2014, ar ko izveido vienādus noteikumus un vienotu procedūru kredītiestāžu un noteiktu ieguldījumu brokeru sabiedrību noregulējumam, izmantojot vienotu noregulējuma mehānismu un vienotu noregulējuma fondu, un groza Regulu (ES) Nr.1093/2010, ir tieši piemērojams Eiropas Savienības tiesību akts. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Likumprojekts neparedz šādu pienākumu. | | |
| Cita informācija | Nav. | | |

|  |
| --- |
| 2. tabula  Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.  Pasākumi šo saistību izpildei |
| *Projekts šo jomu neskar.* |

|  |  |  |
| --- | --- | --- |
| VI. Sabiedrības līdzdalība un šīs līdzdalības rezultāti | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par likumprojekta izstrādes sākšanu tika informēta Latvijas Komercbanku asociācija, kā arī tas tika ievietots Finanšu un kapitāla tirgus komisijas mājas lapā internetā. |
| 2. | Sabiedrības līdzdalība projekta izstrādē | Likumprojekts tika nosūtīts saskaņošanai Latvijas Komercbanku asociācijai. Papildus likumprojektu ir paredzēts saskaņot ar Latvijas Banku un Ieguldījumu brokeru asociāciju. |
| 3. | Sabiedrības līdzdalības rezultāti | Nav. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā "Latvijas Vēstnesis", kā arī tas tiks ievietots informācijas sistēmā "NAIS" un bezmaksas normatīvo aktu datu bāzē www.likumi.lv.  Likums tiks ievietots arī Finanšu un kapitāla tirgus komisijas mājas lapā internetā. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likuma regulējums attiecināms uz kredītiestādēm un ieguldījumu brokeru sabiedrībām. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | *Projekts šo jomu neskar.* |
| 3. | Cita informācija | Nav. |

Finanšu ministre D. Reizniece- Ozola

18.08.2016. 18:37

2 415

D.Buse

67095535; Dina.Buse@fm.gov.lv

I. Berrone

6777 4804; [Ieva.Berrone@fktk.lv](mailto:Ieva.Berrone@fktk.lv)

1. \* Eiropas Parlamenta un Padomes 2014.gada 15.jūlija regula (ES) Nr.806/2014, ar ko izveido vienādus noteikumus un vienotu procedūru kredītiestāžu un noteiktu ieguldījumu brokeru sabiedrību noregulējumam, izmantojot vienotu noregulējuma mehānismu un vienotu noregulējuma fondu, un groza Regulu (ES) Nr.1093/2010. [↑](#footnote-ref-2)